[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.7.2005

COM(2005) 344 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση της διάθεσης στην αγορά ψωμιού από σίκαλη με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με τον κανονισμό (EΚ) αριθ. 258/97 του Ευρωπαϊκού Κοινοβουλίου και του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 21 Σεπτεμβρίου 2000, η Karl Fazer Ltd. υπέβαλε, σύμφωνα με το άρθρο 4 του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων, αίτηση προς τις αρμόδιες αρχές της Φινλανδίας για τη διάθεση στις αγορές τροφίμων με προσθήκη φυτοστερόλων, ως νέων τροφίμων ή νέων συστατικών τροφίμων.

Στην έκθεση της αρχικής αξιολόγησης εκ μέρους της Φινλανδίας διαπιστώνεται ότι οι φυτοστερόλες είναι ασφαλείς όσον αφορά την κατανάλωση από τον άνθρωπο. Ωστόσο, άλλα κράτη μέλη προέβαλαν αιτιολογημένες ενστάσεις όσον αφορά τη διάθεσή τους στην αγορά ως νέων τροφίμων ή νέων συστατικών τροφίμων. Ως εκ τούτου απαιτείτο η έκδοση απόφασης έγκρισης μέσω της διαδικασίας της επιτροπολογίας, σύμφωνα με το άρθρο 7 παράγραφος 1 του κανονισμού (ΕΚ) αριθ. 258/97.

Λόγω των ενστάσεων των κρατών μελών, η Επιτροπή ζήτησε τη γνώμη της πρώην επιστημονικής επιτροπής τροφίμων (ΕΕΤ), η οποία υποβλήθηκε στις 5 Μαρτίου 2003. Η ΕΕΤ, στη γνώμη της σχετικά με τις αιτήσεις για έγκριση μιας ποικιλίας τροφίμων εμπλουτισμένων με φυτική στερόλη, κατέληξε στο συμπέρασμα ότι η προσθήκη φυτοστερόλων είναι ασφαλής, υπό τον όρο ότι η ημερήσια κατανάλωση δεν υπερβαίνει τα 3g.

Επίσης, η ΕΕΤ, στη γνώμη της «Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερόλης από πολλαπλές διαιτητικές πηγές, με ιδιαίτερη προσοχή στις επιπτώσεις του βήτα καροτενίου» της 26ης Σεπτεμβρίου 2002, αναφέρει ότι δεν υπάρχουν αποδείξεις για πρόσθετα οφέλη σε προσλήψεις άνω των 3 g/ ημέρα και ότι υψηλές προσλήψεις ενδέχεται να προκαλέσουν ανεπιθύμητες επιδράσεις και ότι, ως εκ τούτου, συνιστάται η αποφυγή πρόσληψης φυτικών στερόλων άνω των 3 g/ ημέρα.

Βάσει αυτών, στις 30 Απριλίου 2004 υποβλήθηκε προς ψηφοφορία στη μόνιμη επιτροπή για την τροφική αλυσίδα και την υγεία των ζώων σχέδιο απόφασης της Επιτροπής για την έγκριση της διάθεσης στην αγορά ψωμιού από σίκαλη με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων. Έξι κράτη μέλη ψήφισαν υπέρ, έξι κράτη μέλη ψήφισαν κατά και τρία κράτη μέλη απείχαν της ψηφοφορίας.

Η Επιτροπή δεν κατάφερε να υποβάλει, με ειδική πλειοψηφία, γνώμη επί του σχεδίου που υποβλήθηκε από την Επιτροπή. Συνεπώς, σύμφωνα με το άρθρο 13 παράγραφος 4 σημείο β) του κανονισμού (ΕΚ) αριθ. 258/97 και με το άρθρο 5 της απόφασης του Συμβουλίου 1999/468/ΕΚ, η Επιτροπή πρέπει να υποβάλει στο Συμβούλιο πρόταση σχετικά με τα μέτρα που πρέπει να ληφθούν, το δε Συμβούλιο πρέπει να ενεργήσει εντός τριών μηνών με ειδική πλειοψηφία, και να ενημερώσει το Ευρωπαϊκό Κοινοβούλιο, το οποίο μπορεί να κρίνει ενδεδειγμένο να λάβει θέση σύμφωνα με το άρθρο 8 της προαναφερθείσας απόφασης.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση διάθεσης στην αγορά ψωμιού από σίκαλη με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με το κανονισμό (EΚ) αριθ. 258/97 του Ευρωπαϊκού Κοινοβουλίου και του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων[1] και ιδίως το άρθρο 7,

την πρόταση της Επιτροπής,

Εκτιμώντας τα εξής:

1. Στις 21 Σεπτεμβρίου 2000, η εταιρεία Karl Fazer Ltd. υπέβαλε προς τις αρμόδιες αρχές της Φινλανδίας αίτημα για τη διάθεση στην αγορά τροφίμων με προσθήκη φυτοστερόλων ως νέων τροφίμων ή νέων συστατικών τροφίμων.

2. Στις 29 Ιανουαρίου 2001, οι αρμόδιες αρχές της Φινλανδίας εξέδωσαν την αρχική τους έκθεση αξιολόγησης.

3. Στην αρχική τους έκθεση αξιολόγησης, οι αρμόδιοι για την αξιολόγηση των τροφίμων φορείς της Φινλανδίας κατέληξαν στο συμπέρασμα ότι οι φυτοστερόλες/ φυτοστανόλες είναι ασφαλείς για κατανάλωση από τον άνθρωπο.

4. Η Επιτροπή διαβίβασε αυτή την αρχική έκθεση αξιολόγησης σε όλα τα κράτη μέλη στις 13 Μαρτίου 2001.

5. Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού, υποβλήθηκαν αιτιολογημένες ενστάσεις σχετικά με τη διάθεση των προϊόντων στην αγορά σύμφωνα με την εν λόγω διάταξη.

6. Η Επιστημονική Επιτροπή Τροφίμων (ΕΕΤ), στη γνώμη της «Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερόλης από πολλαπλές διαιτητικές πηγές, με ιδιαίτερη προσοχή στις επιπτώσεις του βήτα καροτενίου» της 26ης Σεπτεμβρίου 2002, αναφέρει ότι δεν υπάρχουν αποδείξεις για πρόσθετα οφέλη σε προσλήψεις άνω των 3 g/ ημέρα και ότι υψηλές προσλήψεις ενδέχεται να προκαλέσουν ανεπιθύμητες επιδράσεις και ότι, ως εκ τούτου, συνιστάται η αποφυγή πρόσληψης φυτικών στερόλων άνω των 3 g/ ημέρα.

7. Επίσης. Η ΕΕΤ στη γνώμη της, της 5ης Μαρτίου 2003, εξέφρασε εκ νέου τις επιφυλάξεις της σχετικά με τις σωρευτικές προσλήψεις από ένα ευρύ φάσμα τροφίμων με πρόσθετες φυτοστερόλες. Ταυτόχρονα ωστόσο, η ΕΕΤ επιβεβαίωσε, όσον αφορά την αίτηση της Oy Karl Fazer Ab, ότι η προσθήκη φυτοστερόλων σε ένα ευρύ φάσμα τροφίμων ήταν ασφαλής.

8. Για να ανταποκριθεί στις επιφυλάξεις σχετικά με τις σωρευτικές προσλήψεις φυτοστερόλων/ φυτοστανόλων από διάφορα προϊόντα, η Oy Karl Fazer Ab συμφώνησε να μειώσει την αρχική εφαρμογή σε ψωμί σίκαλης.

9. Ο κανονισμός (ΕΚ) αριθ. 608/2004[2] της Επιτροπής σχετικά με τη σήμανση τροφίμων και συστατικών τροφίμων με προσθήκη φυτοστερόλων, φυτοστερολεστέρων, φυτοστανόλων ή/ και φυτοστανολεστέρων εξασφαλίζει ότι οι καταναλωτές λαμβάνουν τις αναγκαίες πληροφορίες προκειμένου να αποφύγουν την υπερβολική πρόσληψη πρόσθετων φυτοστερόλων.

10. Η μόνιμη επιτροπή για την τροφική αλυσίδα και την υγεία των ζώων δεν εξέδωσε θετική γνώμη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα τρόφιμα και τα συστατικά τροφίμων που περιγράφονται στο παράρτημα 1, με προσθήκη φυτοστερόλων/φυτοστανόλων, όπως διευκρινίζεται στο παράρτημα 2, τα καλούμενα εφεξής "τα προϊόντα", δύνανται να διατεθούν στην αγορά εντός της Κοινότητας.

Άρθρο 2

Τα προϊόντα πρέπει να παρασκευάζονται με τρόπο ώστε να μπορούν εύκολα να χωρίζονται σε μερίδες, οι οποίες να περιέχουν είτε μια μέγιστη ποσότητα 3g (στην περίπτωση μιας μερίδας ανά ημέρα) είτε μια μέγιστη ποσότητα 1g (στην περίπτωση τριών μερίδων ανά ημέρα) προστιθέμενων φυτοστερόλων/ φυτοστανόλων.

Άρθρο 3

Η παρούσα απόφαση απευθύνεται στην εταιρεία Oy Karl Fazer Ab, Fazerintie 6, FIN-00941 Helsinki.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ 1

Προϊόντα που αναφέρονται στο άρθρο 1

Ψωμί σίκαλης που περιέχει ≤ 50% (αλεύρι σίκαλης ολικής αλέσεως, ολόκληρους ή θρυμματισμένους κόκκους σίκαλης και νιφάδες σίκαλης)· ≥ 30% σιτάρι· ≥ 5% προσθήκη ζάχαρης αλλά χωρίς προσθήκη λιπαρών.

ΠΑΡΑΡΤΗΜΑ 2

Προδιαγραφές για τις φυτοστερόλες και φυτοστανόλες που προστίθενται σε τρόφιμα και συστατικά τροφίμων

Ορισμός:

Οι φυτοστερόλες και οι φυτοστανόλες είναι στερόλες και στανόλες που εξάγονται από φυτά και μπορεί να εμφανίζονται ως ελεύθερες στερόλες και στανόλες ή εστεροποιημένες με λιπαρά οξέα κατάλληλα για τρόφιμα.

Σύνθεση (με GC-FID ή ισοδύναμη μέθοδο)

( 80% βήτα σιτοστερόλη

( 15% βήτα σιτοστανόλη

( 40% καμπεστερόλη

( 5% καμπεστανόλη

( 30% στιγμαστερόλη

( 3% βρασσικαστερόλη

( 3% άλλες στερόλες/στανόλες

Μόλυνση/Καθαρότητα (με GC-FID ή ισοδύναμη μέθοδο)

Οι φυτοστερόλες και οι φυτοστανόλες που εξάγονται από πηγές εκτός του κατάλληλου για τρόφιμα ελαιολάδου δεν πρέπει να περιέχουν ρύπους· αυτό εξασφαλίζεται καλύτερα εάν το ποσοστό καθαρότητας του συστατικού φυτοστερόλης/φυτοστανόλης είναι μεγαλύτερο του 99%.

[1] ΕΕ L 43, της 14ης Φεβρουαρίου 1997, σ. 1

[2] ΕΕ L 97, της 1ης Απριλίου 2004, σ. 44